KLASA: 034-05/24-01/89

URBROJ: 711-02-01/02-2024-2

Zagreb, 21. lipnja 2024. g.

**TOMISLAV ŠIMUNIĆ**

**direktor trgovačkog društva Lijepa Bistrica d.o.o.**

**Predmet: mišljenje na zahtjev obveznika Tomislava Šimunića,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je dana 13. lipnja 2024.g. pod KLASA: 034-05/24-01/89 zaprimilo zahtjev za mišljenje koje je podnio obveznik Tomislav Šimunić, direktor trgovačkog društva Lijepa Bistrica d.o.o.

U podnesenom zahtjevu obveznik postavlja upit ubraja li se plaća u naravi u bruto ili neto primanja obveznika, unose li se troškovi prijevoza u bruto ili neto primanja obveznika, unose li se troškovi prijevoza bračnog druga kao plaća, koju plaću bračnog druga je potrebno unijeti ukoliko ista varira iz mjeseca u mjesec te treba li zbog promjene automobila u vlasništvu obveznika ili promjene iznosa primanja obveznika ili bračnog druga odmah ažurirati imovinsku karticu ili to treba učiniti tek u siječnju naredne godine.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21. i 36/24., dalje ZSSI) na 54. sjednici održanoj 21. lipnja 2024., obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Povjerenstvo ističe kako je člancima 10.-12. ZSSI-a propisana obveza i način podnošenja imovinske kartice.

U odnosu na plaću u naravi Povjerenstvo ističe kako se primici u naravi tretiraju načelno isto kao i primici u novcu, ali se uzima u obzir koja je konkretna osnova primitka prilikom razmatranja treba li se primitak prijaviti ili ne, odnosno je li uopće dopušten.

Naime, ako je primitak u naravi ugovoren ne kao dio plaće, nego dodatak na plaću, isti nije dopušten obveznicima, međutim, ako se kod primitka u naravi, pored plaće, radi o naknadi troška u obnašanju dužnosti (npr. trošak prehrane koja je omogućen na mjestu rada obveznika) onda se takav primitak, kao niti onaj u novcu po istovjetnoj osnovi ne prijavljuje u imovinsku karticu, sukladno izričitoj odredbi čl.11. st. 5. podst.7. ZSSI-a

U odnosu na troškove prijevoza Povjerenstvo ističe kako se sukladno odredbi čl.11. st. 5. podst.7. ZSSI-a isti ne prijavljuju niti kao plaća niti kao ostali prihod obveznika ili njegovog bračnog druga, a budući da se u imovinsku karticu ne prijavljuju primici koji su isplaćeni od strane poslodavca kao naknada troškova za obnašanje dužnosti.

U odnosu na plaću bračnog druga obveznika, koja varira iz mjeseca u mjesec, Povjerenstvo ističe kako je u točki. V. Pravila i uputa za popunjavanje i podnošenje imovinske kartice propisano da je, ukoliko iznos plaće obveznikova partnera (bruto ili neto) bitno odstupa iz mjeseca u mjesec (+/- 10% i više), potrebno u imovinskoj kartici istu okolnost prijaviti na jedan od predviđena dva načina uz potrebu naznake što je prijavljeno, kako slijedi:

a. u predviđenom polju prijaviti prosječni iznos mjesečne plaće u razdoblju od zadnje podnesene imovinske kartice, otvoriti napomenu te u istoj naznačiti „Prijavljeni iznos predstavlja prosječan mjesečni iznos u razdoblju od prethodne imovinske kartice, a posljednja isplaćena puna plaća (kod godišnje obveze podnošenja imovinske kartice – „… plaća isplaćena u prosincu prethodne godine…“) iznosila je neto …(navesti iznos) EUR “

b. u predviđenom polju prijaviti posljednji isplaćeni iznos pune mjesečne plaće (kod godišnje obveze podnošenja imovinske kartice iznos isplaćen u prosincu prethodne godine), otvoriti napomenu te u istoj naznačiti „Prijavljeni iznos je posljednji isplaćeni iznos pune mjesečne plaće (kod godišnje obveze podnošenja imovinske kartice – „…iznos plaće isplaćen u prosincu prethodne godine), a prosječan mjesečni iznos plaće u razdoblju od prethodne imovinske kartice iznosio je neto …(navesti iznos) EUR“.

U odnosu na promjene u imovini obveznika, Povjerenstvo ističe kako promjena imovinskog stanja obveznika nije posebna zakonska osnova za podnošenje imovinske od stupanja na snagu važećeg ZSSI-a. Naime, sve bitne promjene imovinskog stanja, koje nastanu u odnosu na prethodno prijavljeno stanje, potrebno je prijaviti u redovnim imovinskim karticama („Godišnja obveza podnošenja“, „Prestanak obnašanja dužnosti“ i „Ponovno imenovanje/izbor na dužnost“) kada nastupi obveza za podnošenje istih.

ZAMJENICA PREDSJEDNICE POVJERENSTVA

Ines Pavlačić, dipl. iur.

Dostaviti:

1. Obveznik Tomislav Šimunić, elektroničkom dostavom
2. Objava na internetskoj stranici Povjerenstva
3. Pismohrana